Vendsyssel Teater aflyser alle forestillinger af Romeo og Julie foreløbigt til og med fredag den 18. december. Aflysningerne skyldes, at en tekniker fra produktionen er testet positiv for covid-19. Søndag havde teatret premiere på deres opsætning af Shakespeareklassikeren Romeo og Julie. Derfor ærgrer det teaterdirektør, Lars Sennels, at de nu midlertidigt må trække stikket. - Det er en helt forfærdelig timing. Det er grusomt. Det viser, hvor rå denne pandemi er. Forestillingen er jo stadig ny, og vi nåede at få nogle fantastiske anmeldelser, og så vil vi jo gerne vise den for endnu flere, siger han. Den smittede tekniker har ikke været i publikumsområdet, men alle medvirkende i stykket samt personalet på teatret er sendt i hjemmeisolation og skal testes. Hvis alle tester negativt, håber Lars Sennels, at forestillingen kan være oppe at køre allerede lørdag. - Hvis vi er heldige, kan vi spille på lørdag klokken 15. Jeg ved ikke om det er sandsynligt, men det er det vi håber. Personer, der har billet til de aflyste forestillinger, vil blive kontaktet af teatrets billetpersonale. Lars Sennels oplyser, at billetindehaver kan få byttet deres billet til en anden forestilling eller få pengene tilbage. Caféen og billetsalget på Vendsyssel Teater er fortsat åbne.

Opsummering:
Forestillingen Romeo og Julie har netop haft premiere - nu aflyses forestillingerne foreløbigt til og med fredag.